• शहादत दिवस पर आइसा ने रामनगर में याद किया क्रांतिकारी शहीद  नागेंद्र सकलानी और मोलू भरदारी को।

• टिहरी राजशाही के विरुद्ध जन संघर्ष के नायक कम्युनिस्ट क्रांतिकारी अमर शहीद कामरेड नागेन्द्र सकलानी और कामरेड मोलू भरदारी को शहादत दिवस पर शत् शत् नमन :- सुमित कुमार।

वृस्पतिवार को व्यापार मंडल में आयोजित विचार गोष्ठी में बतौर वक्ता बोलते हुए आइसा के नगर अध्यक्ष सुमित कुमार ने कहा,11 जनवरी 1948 को टिहरी गढ़वाल राजशाही के सामंती उत्पीड़न के खिलाफ लड़ते हुए कामरेड नागेन्द्र सकलानी और कामरेड मोलू भरदारी कीर्तिनगर में शहीद हुए थे और इसके साथ ही लगभग 1200 साल की सामंती हकूमत से टिहरी की जनता को मुक्ति मिली थी । टिहरी की जनता एक साथ राजा और ब्रिटिश राज दोनों का दमन झेल रही थी। 1920 को जन्मे नागेन्द्र सकलानी 16 वर्ष की उम्र में ही सामाजिक सरोकारों से जुड़े सक्रिय कम्युनिस्ट कार्यकर्ता बन चुके थे । राजसी क्रूरता के खिलाफ़ नागेन्द्र ने गांव-गांव अलख जगा आंदोलन को नयी धार दी। नतीजतन, राजा का बंदोबस्त कानून क्रियान्वित नहीं हो सका।
 किसानों व राजशाही फौज के बीच संघर्ष का दौर चला। नागेन्द्र को राजद्रोह में 12 साल की सजा सुनाई गई। नागेन्द्र सकलानी ने जेल में 10 फरवरी 1947 से आमरण अनशन शुरू किया। मजबूरन राजा को नागेन्द्र सकलानी को साथियों सहित रिहा करना पड़ा।
10 जनवरी 1948 को कीर्तिनगर में सामंती बंधनों से मुक्ति को जनसैलाब उमड़ पड़ा। गौरतलब है कि इससे 5 महीने पहले 15 अगस्त 1947 को अंग्रेज भारत छोड़कर जा चुके थे । 11 जनवरी 1948 को इसी आन्दोलन में राजा की पुलिस की गोलियां नागेन्द्र सकलानी व मोलू भरदारी को लगी, और इस जनसंघर्ष मे दोनों शहीद हो गये। । शहादत के गमगीन माहौल में राजतंत्र एक बार फिर हावी होता कि पेशावर विद्रोह के नायक कामरेड चन्द्रसिंह गढ़वाली ने नेतृत्व अपने हाथ में ले लिया ।कामरेड नागेन्द्र सकलानी और मोलू भरदारी की शहादत सामंतशाही के ताबूत में अंतिम कील साबित हुई और टिहरी की जनता को राजशाही से मुक्ति मिली । अंततः 1 अगस्त 1949 को टिहरी रियासत का भारत में विलय हो गया ।
 गोष्ठी मे बोलते हुए आइसा नेता नेहा आर्या ने कहा, शहीद  नागेन्द्र सकलानी की शहादत, उनकी क्रांतिकारी प्रतिबद्धता और जनता पर अटूट विश्वास भारत में नए जनवाद और बेहतर उत्तराखण्ड की लड़ाई में उन्हें हमेशा हमारा नायक बनाये रखेंगी ।
उत्तराखण्ड के इतिहास में राजाओं-सामंतों के खिलाफ़ किसान संघर्षों की लम्बी परंपरा रही है । उत्तराखण्ड में जनता के संघर्ष को आगे बढ़ा रहे क्रांतिकारी-कम्युनिस्टों को जरूर ही उत्तराखंड के सामंतवाद विरोधी-उपनिवेशवाद विरोधी किसान संघर्षों के इतिहास की विरासत को प्रतिष्ठित करना होगा । उत्तराखण्ड में क्रांतिकारी संघर्षों को आगे बढ़ाने में यह महत्वपूर्ण साबित होगा।. 

निवर्तमान छात्रसंघ कला संकाय प्रतिनिधि प्राची बंगारी ने कहा, देश में जिस तरह फासीवादी निजाम कहर ढा रहा है उसके बरखिलाफ कॉमरेड नागेन्द्र सकलानी और कामरेड चन्द्र सिंह गढ़वाली की परंपरा को बुलंद रखते हुए जन संघर्ष को तेज़ करना वक्त की मांग है। 
इस दौरान, आइसा जिलाध्यक्ष धीरज कुमार, नगर अध्यक्ष सुमित कुमार, जिलाउपाध्यक्ष नेहा, रेखा बराकोटी, अमन कुमार, शबनम, हेमा जोशी, हीमानी बंगारी, प्राची बंगारी मौजूद रहे